Tonen bliver nogle gange hård i politik, og nu er den blevet for meget for et kommunalbestyrelsesmedlem i Jammerbugt Kommune. I december efter et kommunalbestyrelsesmøde talte kommunalbestyrelsesmedlem fra Venstre Ulla Flintholm med sin kollega Johnny Solberg (K) om et af emnerne fra mødet. - I den forbindelse, da jeg så siger noget til ham, så vender han sig om og siger til mig: ”Luk røven og fis ned i bilen med din tekande”, fortæller Ulla Flintholm (V) til TV2 Nord. Episoden er blevet bekræftet overfor TV2 Nord af flere kommunalbestyrelsesmedlemmer i Jammerbugt Kommune, og den hårde kommentar har chokeret Ulla Flintholm. - I første omgang blev jeg en lille smule rystet, for er det sådan, at man synes, at man skal tale til en politisk kollega. I anden omgang bliver jeg mere vred og tænker, at det vil jeg ikke finde mig i, siger Ulla Flintholm. Anmeldt til kommunaldirektøren Johnny Solberg har tidligere været i retten for en sag om injurier mod borgmester Mogens Christen Gade, hvor han endte med at indgå forlig med Jammerbugt Kommune, men denne sag vil han ikke berøre. Johnny Solberg har onsdag ikke ønsket at stille op til et interview, men han siger følgende til os her på TV2 Nord: - Jeg vil ikke gå ind i personlig mudderkastning, jeg koncentrerer mig om politik, siger Johnny Solberg til TV2 Nord. Kommentaren har Ulla Flintholm anmeldt til kommunaldirektøren i Jammerbugt Kommune, fordi hun mener, den strider imod retningslinjerne for god tone i kommunalbestyrelsen. - Det skal simpelthen være slut. Vi kan ikke være tjent med at have sådan et arbejdsmiljø i kommunalbestyrelsen, vi bliver nødt til at have et godt og trygt arbejdsmiljø, siger Ulla Flintholm. En undskyldning er nok Ulla Flintholm håber, at hendes henvendelse til kommunaldirektøren kan få Johnny Solberg til at komme med en beklagelse eller undskyldning til hende, for så er hun villig til at lade sagen passere. Kunne I ikke have klaret det her internt? - Jo, men det synes jeg, at jeg har forsøgt på. Jeg synes, at jeg har givet ham alle muligheder. Nu er der gået over en måned – det var den 15. december, og det er den 25. januar i dag – og der er snart kommunalbestyrelsesmøde igen, og den udstrakte hånd, jeg gav ham, den har han ikke taget i mod, svarer Ulla Flintholm. Næste kommunalbestyrelsesmøde i Jammerbugt Kommune er onsdag i næste uge, og Ulla Flintholm håber, at Johnny Solberg har givet hendes en undskyldning inden da.
Venstres Ulla Flintholm retter i dag skarp kritik mod hendes kollega fra Konservative Johnny Solberg.